প্রকাশ: ২০২০-০৪-১০ ৫:০১:৪৭ পিএম || আপডেট: ২০২০-০৪-১০ ৮:৩০:৪৩ পিএম
১৭ দিনের মধ্যে স্পেনে করোনাভাইরাসে সবচেয়ে কমসংখ্যক লোকের মৃত্যু হয়েছে। গত ২৪ ঘণ্টায় দেশটিতে ৬০৫ জনের মৃত্যু হয়েছে বলে শুক্রবার কর্মকর্তারা জানিয়েছেন।
২৩ মার্চ থেকে স্পেনে করোনায় আক্রান্ত ও মৃতের সংখ্যা লাফিয়ে লাফিয়ে বাড়তে শুরু করে। পহেলা এপ্রিল দেশটিতে আক্রান্তের সংখ্যা ছিল সবচেয়ে বেশি- ৮ হাজার ১৯৫ জন। আর মৃতের সংখ্যা সবচেয়ে বেশি ছিল এর পরের দিন অর্থাৎ ২ এপ্রিল। ওই দিন দেশটিতে করোনায় মৃত্যু হয় ৯৬১ জনের। ৩ এপ্রিল থেকে মৃতের সংখ্যা কমতে শুরু করে। এই ধারা চলে ৬ তারিখ পর্যন্ত। ৭ এপ্রিল হঠাৎ করে দেশটিতে মৃতের সংখ্যা বাড়তে শুরু করে। ওই দিন দেশটিতে ৭৪৩ জন করোনা আক্রান্ত মারা যায়। তবে বৃহস্পতিবার থেকে আবারও কমতে শুরু করে মৃত ও আক্রান্তের সংখ্যা। ওই দিন দেশটিতে ৬৮৩ জন করোনা আক্রান্তের মৃত্যু হয়।
শুক্রবার স্পেনের স্বাস্থ্য মন্ত্রণালয় জানিয়েছে, দেশটিতে ২৪ ঘণ্টায় করোনায় নতুন করে আক্রান্ত হয়েছেন চার হাজার ৫৭৬ জন। এতে আক্রান্তের মোট সংখ্যা ১ লাখ ৫৭ হাজার ২২ এ দাঁড়িয়েছে। একই সময় ৬০৫ আক্রান্তের মৃত্যু হওয়ায় মৃতের সংখ্যা ১৫ হাজার ৮৪৩ এ পৌঁছেছে।